Vruntliken grut tovoren unde wes ik gudes vormach. Juwer geleve to weten, leven vrundes, wo dat my de erbare ritter her Cristern woll hevet to erkennende gegeven, wo dat gi dar mid jw welke siner schuldenere ere gud bekummerd und gehinderd hebben, sundergen also enen, geheten Oloff Vynke, deme gi dat syne besath hebben umme den willen, dat he deme vorbenomeden her Cristern syne redelike schuld nicht betalen en schole. Welke vorbenomede Oloff my nw hevet vorstan laten, wo eme desulve vorbenomede ritter ok nw sin gud hir tom Holme bekummerd heft umme sake willen, de eme her Cristern tothoseggen hevet, so dat he eme van rechter redeliker schuld schuldich is, des he gude bewisinge heft und eme ok desulve vorbenomede Oloff, dat ik gehort hebbe, tosteid. Worumme nw her Cristern vorbenomet begerende is, dat he welke van den juwen hir unde anderswoer in den riken wedder bekummeren unde hinderen mochte dergelik etc. Leven vrundes. Welk my gans sere vorwundert unde van herten let is, wente ik densulven ergenomeden, erbaren ritter so derkenne, isset sake, dat gi edder ander welk toseggent to eme hebben, dat he jw denne nens rechtes voer[holdende] is, wor gi ene up ene belegelike stede, dat id eme bequeme is to komende, to rechte hebben willen. Unde hope unde weth vorwar, dat he jw und allen bedderven luden umme alle toseggent undo schuldinge recht werden will, oft eme wedder dergeliken weddervaren mach. Hirup bidde ik unde begere ene vruntlike gudlike antworde, de to vruntschoppen unde lefnisse to beiden, gi van juwer unde wy van unser, syden komen moge to ghude mid den ersten. Hirmede sid Gode dem almechtigen bevolen. Wat jw leff is, dat do ik gerne. Gegeven up Stocholm anno Domini mcdxxix, am donredage nach sunte Lucien. Johannes Kropelin, hovetman up Stocholm.